## Rješenje Ustavnog suda Republike Hrvatske broj U-I-144/1993 od 5. Siječnja 1994.

### NN 6/1994 (28.1.1994.), Rješenje Ustavnog suda Republike Hrvatske broj U-I-144/1993 od 5. Siječnja 1994.

# USTAVNI SUD REPUBLIKE HRVATSKE

Ustavni sud Republike Hrvatske, povodom prijedloga "Inženjerski
biro" d.d. iz Zagreba za ocjenu suglasnosti odredbi čl. 6.
st. 2. Zakona o reviziji s Ustavom Republike Hrvatske na sjednici održanoj
5. siječnja 1994. godine, donio je

## RJEŠENJE

1.

Ne prihvaća se prijedlog "Inženjerski biro" d.d. iz
Zagreba za ocjenu suglasnosti odredbi čl. 6. st. 2. Zakona o reviziji
s odredbama Ustava Republike Hrvatske.

2.

Ovo rješenje objavit će se u "Narodnim novinama", službenom
listu Republike Hrvatske.

Obrazloženje:

"Inženjerski biro" d.d. iz Zagreba predložio je Ustavnom sudu
Republike Hrvatske da pokrene postupak za ocjenu suglasnosti s Ustavom
Republike Hrvatske odredbi čl. 6. st. 2. Zakona o reviziji ("Narodne
novine", broj 90/92). Glede ovih odredbi spomenutog zakona, podnositelj
prijedloga tvrdi da je ograničenje udjela osnivača revizorske
tvrtke, koji je osnivač pravna osoba bez statusa revizorske tvrtke,
odnosno fizička osoba bez statusa ovlaštenog revizora, a koje je
ograničenje propisano navedenom odredbom Zakona o reviziji, u suprotnosti
s odredbama čl. 48. i 49. Ustava Republike Hrvatske jer se osporenom
odredbom tog Zakona ograničava poduzetnička sloboda i pravo
vlasništva. Djelatnost revizorske tvrtke, uz ostalo, sastoji se u ispitivanju
i ocjeni financijskih izvještaja, te podataka i metoda koje se primjenjuju
pri sastavljanju financijskih izvještaja, kao i u ispitivanju i ocjeni
poslovanja, organiziranosti poslovnih funkcija i načina donošenja
poslovnih odluka (čl. 2. Zakona o reviziji). Po ispitivanju i ocjeni
naprijed rečenog revizorska tvrtka daje izvješće sa stručnim
mišljenjem, koje može biti pozitivno, s rezervom ili negativno (čl.
13-15. Zakona o reviziji). Izvješće revizorske tvrtke, po odredbama
čl. 28. st. 3. Zakona o računovodstvu, poduzetnik objavljuje
zajedno s objavom svog financijskog izvještaja, a zakonski predstavnici
poduzetnika ga s financijskim izvještajima i godišnjim izvješćem
predočavaju vlasnicima temeljem odredbi čl. 30. st. 1. Zakona
o računovodstvu. Financijski izvještaji po odredbama čl.
14. st. 6. Zakona o računovodstvu moraju pružiti istinit, fer, pouzdan
i nepristran pregled poslovanja. Da li je pojedini izvještaj takav, odnosno
poslovanje istinito, fer, pouzdano i nepristrano prikazano u izvještaju
razabrat će se iz izvješća revizorske tvrtke. Iz svega navedenog
proizlazi da revizorska tvrtka, a i ovlašteni revizor, u svom djelovanju
mora biti samostalna i neovisna. U protivnom, njihova izvješća ne
bi ostvarila svrhu revizije. Samostalnost i neovisnost revizorske tvrtke,
uz ostalo, postiže se i ograničenjem propisanim u osporenim odredbama
Zakona o reviziji. Slijedom toga navodi prijedloga ne izazivaju ni sumnju
u nesuglasnost odredbi čl. 6. st. 2. Zakona o reviziji s odredbama
čl. 49. Ustava u dijelu u kojem te odredbe Ustave jamče slobodu
poduzetništva. Ovo i stoga što je u odredbama čl. 50. st. 2. Ustava
propisana mogućnost ograničenja poduzetničkih sloboda,
uz ostalo, radi zaštite interesa Republike. Propisanim ograničenjem
štiti se vladavina prava, jedna od najviših vrednota ustavnog poretka Republike
Hrvatske (čl. 3. Ustava Republike Hrvatske) a time i pravna sigurnost
te poslovni moral u pravnom prometu u kojem sudjeluju poduzetnici glede
čijih izvještaja i poslovanja revizorske tvrtke obavljaju svoje
funkcije. Zbog svega izloženog Ustavni sud Republike Hrvatske nije prihvatio
prijedlog za pokretanje postupka za ocjenu suglasnosti odredbi čl.
6. st. 2. Zakona o reviziji s odredbama čl. 49. Ustava Republike
Hrvatske. Ne nalazi se ni osnova sumnji u nesuglasnost istog zakonskog
propisa niti s odredbama čl. 48. Ustava Republike Hrvatske jer se
tim odredbama Zakona o reviziji ne dira u ničije vlasništvo. Odluka
o objavi ovog rješenja temelji se na odredbama čl. 20. st. 1. Ustavnog
zakona o Ustavnom sudu Republike Hrvatske ("Narodne novine",
broj 13/91).

Broj: U-I-144/1993.

Zagreb, 5. siječnja 1994.

USTAVNI SUD REPUBLIKE HRVATSKE

**Predsjednik Jadranko Crnić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Rješenje, NN 6/1994-113